בס'ד



**הדלקת נרות**

**ירושלים:18:19**

**ת''א: 18:34**

**צאת השבת ת''א**

**19:33**

****

**דברי תורה לשולחן שבת - פרשת שמיני - פרשת פרה**

**מאת הרב אילן אלסטר**

**רב בית המדרש הקהילתי כפר אברהם**

תיאור: http://www.tik-tak.co.il/Webs/forum/images/20.gif **רעיון לפרשת השבוע**: לאחר מותם של נדב ואביהוא בניו של אהרון שמתו כאשר הקריבו מעצמם אש זרה בקדש הקדשים ללא ציווי מאת ה', מצטווים אהרון ובניו:"יין ושכר אל תשת ,אתה ובניך אתך בבואכם אל אוהל מועד''.

על פסוק זה אומר המדרש:"זהו שכתוב 'פקודי ה' ישרים משמחי לב' ''.

**נשאלת השאלה**: מהו הקשר בין האיסור לשתות יין במקדש שהוטל על הכהנים העוסקים בעבודת הקדש,ובין הפסוק ''פקודי ה' ישרים משמחי לב''?

מסביר רבי שמחה בונים מפשיסחא: הכוהן צריך לעסוק בעבודת הקדש מתוך שמחה,ואם כן יש לשאול מדוע התורה אוסרת על הכהנים העוסקים בעבודת המקדש לשתות יין והרי היין משמח את לב האדם?

מסביר הרבי:יש להבחין בין שמחה הנובעת מסיבה חיצונית כמו שתיית יין ושכר, ובין שמחה פנימית הנובעת מאהבת ה' ועשיית מצוותיו. הכהנים העוסקים בעבודת המקדש צריכים לשאוף להיות כל זמן במצב של שמחת לב פנימית בעשיית מצוות ה'.זהו הרעיון של ''פקודי ה' ישרים משמחי לב''. לכן נאסר על הכהנים לשתות יין ושכר במקדש , כי בכך הם פוגמים בעשיית מצוות ה' מתוך השמחה שבלב .

http://www.tik-tak.co.il/Webs/forum/images/20.gif **פינת ההלכה :** מהלכות בדיקת חמץ

א.בודקים את החמץ לאור הנר בליל י''ד בניסן. (שו''ע תל''ב א) .

ב. כתב בשו''ת באר משה: במקומות שחוששים להכניס נר מחשש דליקה יש לכתחילה לבדוק לאור פנס כי אז לא יחשוש לבדוק יפה בחורים ובסדקים.

ג. נראה שמי שנוח לו יותר לבדוק עם פנס ויבדוק היטב, יתחיל לבדוק לאור הנר כתקנת חכמים ואחר כך יבדוק עם פנס.

ד. בדיקת ספרים מחמץ: משנה ברורה תמ''ב סקל''ג :הרבה פוסקים הסכימו שגם חמץ פחות מכזית צריך לבער. לפי דבריו לכאורה משמע שצריך לבדוק גם את הספרים אעפ''י שכמות החמץ שיכולה להמצא בתוכה היא פחות מכזית. אך בשו''ת אור לציון כתב : לא ראינו לרבותינו שנהגו לבדוק ספרים קודם פסח, וכיון שבטלו החמץ לא חוששים לפירורים לפי שאינם חשובים. כתב במעשה רב לגר''א אות קע''ח שיש להקפיד לבדוק הספרים שחושב שהשתמש בהם בעת הסעודה ונפלו בהם פירורים.

ונראה שיש להקפיד לבדוק היטב את הספרים שמשתמש בהם בפסח בזמן שאוכל בפסח.

ה. כתב הרמ''א (תל''ב ב ) - הגה: ונוהגים להניח פתיתי חמץ במקום שימצאם הבודק, כדי שלא יהא ברכתו לבטלה, (מהר"י ברי"ן). ומיהו אם לא נתן לא עכב, דדעת כל אדם עם הברכה לבער אם נמצא. (כל בו).

ו. כאשר בודק את החמץ בבית ויש לו מקום נוסף לבדוק במרחק הליכה קצר, לדעת משנה ברורה (תל''ב סק''ז) הליכה מבית לבית איננה הפסק. אך לדעת חיי אדם אם בודק ביתו וחנותו בחצר אחרת צריך לחזור ולברך. אך המשנה ברורה הביא בשם חוק יוסף ומאמר מרדכי שהכל מצוה אחת ואין שייך לומר שהליכה נחשבת הפסק. וכן כתב כף החיים (ס''ק כ''ב) וזו לשונו: וכן נתפשט המנהג שהבודק שני מקומות השייכים לו יוצא ידי חובה בברכה אחת אעפ''י שרחוקים זה מזה.

ז. אם הסיח דעתו בהליכה מהבית לחנות או למשרד צריך לחזור ולברך.

ח. יש מי שכתבו (שו''ת האלף לך שלמה, מקראי קודש ) שבשעה שמברך יכוון בברכה רק על הבית שבודק עכשיו , וכשילך למקום המרוחק שבודק יברך שוב. ואין בזה משום ברכה שאינה צריכה כי בלאיו הכי יש מחלוקת ולדעת החיי אדם צריך לברך בכל מקרה , לכן אפשר לנהוג כדעת שו''ת האלף לך שלמה

תיאור: http://www.tik-tak.co.il/Webs/forum/images/20.gif **סיפור –** **מעשה שהיה עם "השדה חמד" – רבי חזקיהו מדיני**

מרכבה הדורה עצרה בוקר אחד ליד בית רבה של קרסו-בזאר (כיום בילוהירסק) שבחצי האי קרים. זה היה ביתו של רבי חיים-חזקיהו מדיני, מחבר 'שדי חמד'. שני האישים שירדו מן המרכבה נראו אנשים נכבדים ורמי דרג. בני הבית הופתעו לראות את הבאים, והזמינו אותם להיכנס פנימה.

רבי חזקיהו מדיני נקרא לפני כמאתיים וארבעים שנה על-ידי יהודי חצי האי קרים לבוא מאיסטנבול שבטורקיה לכהן ברבנות העיר. באותם ימים סבלו יהודי האזור מניסיונות בלתי-פוסקים מצד הקראים להשפיע עליהם לאמץ את האמונה הקראית, שאינה מאמינה בתורה שבעל-פה.

רבי חזקיהו מדיני נענה להזמנה ושם לו למטרה להיאבק בהשפעה הקראית ולעשות הכול כדי שתושבי העיר היהודים יישארו נאמנים לדתם.

מנהיגותו הרמה והשפעתו הרחבה היו לצנינים בעיני מנהיגי הקראים. מנהיגם, אבן-רשף שמו, פרסם מאמר ובו טען כי יהודי קרים אינם יהודים כלל, אלא צאצאי הקראים.

הוא הציג שלוש הוכחות 'חותכות': האחת, מנהגם לשבת על רצפת בית-הכנסת בעת התפילה, כמנהג הקראים. השנייה, כי אין להם שפה מיוחדת כשאר יהודי העולם, כגון יידיש של האשכנזים ולדינו של הספרדים. והשלישית, עובדת הימצאותם של ספרי הקראים בבתי-הכנסת.

דברי אבן-רשף הדאיגו מאוד את הרב מדיני, אשר חשש כי עלולים להימצא יהודים שישתכנעו מהוכחותיו, יתערבבו עם משפחות הקראים, וכך עלולה הקהילה כולה להינתק מעם ישראל.

הוא פרסם מכתב ובו הפריך את ה'הוכחות' של הקראים. ראשית, הבהיר, גם בירושלים נהגו לשבת על הרצפה בבתי-כנסת של הספרדים, ואף הרמב"ם מזכיר בהלכותיו כי "נוהגים כל ישראל בספרד ובמערב... להציע בקרקעין מחצלות כדי לישב עליהם ובערי אדום יושבים על כיסאות".

את ההוכחה השנייה הפריך בהביאו דוגמאות מקהילות רבות בעולם המדברות בשפת המקום, כמו יהודי מרוקו, דמשק ועוד.

את הטענה השלישית הדף בהוכחה פשוטה, כי באותם בתי-כנסת שבהם נמצאו ספרי הקראים מצויים גם כל ספרי ההלכה מן התורה שבעל-פה, מה שלא יימצא בשום פנים בבתי תפילתם של הקראים.

אבן-רשף נוכח כי מזימתו סוכלה, ובמהרה הגיע למסקנה כי יש לסלק את רבה של קרסו-בזאר מהמקום. כל עוד הרב מדיני מנהיג את הקהילה היהודית, לא תצליח התעמולה הקראית לעשות נפשות בקרב יהודי קרים.

ההזדמנות לביצוע המזימה הגיעה במהרה. השלטון הרוסי פרסם חוק האוסר על מי שאינו אזרח קרים להתגורר במקום. אבן-רשף ואחד מאנשיו החליטו להשתמש בחוק הזה כדי לגרום לגירושו של הרב מהמקום.

מיהרו השניים אל בית השר הממונה מטעם השלטון על חצי האי. בהציגם את עצמם כנתינים תמימים, הדורשים את טובת המדינה, ביקשו ליידע את השר כי רבה של קרסו-בזאר הוא ממוצא טורקי וכי אינו אזרח המדינה, ועל-כן שהייתו במקום אינה חוקית. השר הודה להם על המידע ופטרם לדרכם.

השר מיהר לשגר רץ מיוחד כדי להזמין את הממונה על מחוז קרסו-בזאר לבוא אליו. מבוהל מהזמנת הפתע הדחופה מיהר הממונה לבוא אל לשכת השר. הוא היה שרוי במתח רב, אולם כאשר שמע במה מדובר נרגע מיד.

הממונה הזדקף אל מול השר והשיב: "לא חשבתי לרגע לפגוע ברבה של קרסו-בזאר, כי איש אלוקים קדוש הוא, מופלא במידותיו הטובות, וטוב הוא לכלל האוכלוסייה. כל רואיו, אף שאינם יהודים, מעריצים את האיש".

הממונה האזורי הוסיף להלל ולשבח את הרב, ובינתיים פג כעסו של השר והתחלף בסקרנות להכיר את האיש ולראותו מקרוב. בסיום הפגישה הודיע השר לממונה כי הוא מבקש לנסוע עמו אל ביתו של הרב כדי לפוגשו.

עלו השניים אל מרכבתו של השר ויצאו אל ביתו של רבי חיים-חזקיהו מדיני. מיד בכניסתם אל ביתו של הרב חש השר בצניעות ובשלווה האופפות את הבית. כשפתחו את דלת חדרו של הרב, ראו כי ה'שדי חמד' שקוע בעיונו בספרים שנערמו על שולחנו, ואף לא שם לב לנכנסים.

האורחים ניצלו את הדקות כדי להתבונן בפני האיש המפיקות חכמה והדר בלתי-רגילים. גם זקנו הארוך שיווה לו מראה של מלאך אלוקים. השר השתכנע מיד כי אכן זה איש מורם מעם, משכמו ומעלה.

כעבור זמן-מה נשא רבי חזקיהו את עיניו והבחין באורחים. מיד קיבלם בכבוד גדול ובהארת פנים. לממונה המחוזי כבר הייתה היכרות קודמת עם הרב, ועתה הציג לפניו את השר. הפגישה עשתה רושם כביר על השר, עד שבסיומה קם בהתלהבות ואמר:

"יֵדע הרב כי בתחילה הזמנתי אליי את הממונה המחוזי מתוך כוונה להורידך מכהונתך ולהביא לידי גירושך מקרים ומרוסיה, אולם עתה אדרוש לתת לרב רישיון מיוחד מאת הצאר ירום הודו להמשיך בתפקידו". השניים נפרדו מן הרב בחיבה, והוא יצא לכבדם וללוותם.

כעבור זמן הגיעה אל בית הרב מעטפה ממשלתית חתומה, ובה רישיון מיוחד המאשר לו להתהלך בכל מרחבי קרים ורוסיה בלי הגבלה. בתסכול רב נוכחו הקראים כי דווקא מלחמתם נגד הרב, היא שהביאה לידי הרמת קרנו וחיזוק מעמדו בעיני היהודים ואף בעיני השלטונות. (על פי גליונות חב''ד)

תיאור: תיאור: 20 **מושג ביהדות – פרשת פרה**

השלישית שב'ארבע פרשיות', היא פרשת פרה שקורין בשבת הסמוכה לפרשת החֹדש ואין מפסיקין בין שתי פרשיות אלה, אלא הן באות זו אחר זו. אם ראש חדש ניסן חל בשבת קורין פרשת פרה בשבת האחרונה של אדר; ואם ראש חדש ניסן חל באמצע השבוע קורין פרשת החדש בשבת האחרונה של אדר, והשבת שקודם לה - פרשת פרה:

בשבת 'פרה', מוציאין בבית הכנסת שני ספרי תורה, באחד קורין שבעה אנשים בפרשת השבוע, ובשני קורין מפטיר בפרשת פרה אדומה בסדר 'זאת חקת התורה' שבספר במדבר:

ונוהגין להחמיר בקריאה של פרשה זו, כיון שלפי דעת מקצת מן הפוסקים, קריאה זו היא מצוה מן התורה, והיא רמוזה בפסוק: זֹאת חֻקַּת הַתּוֹרָה אֲשֶׁר צִוָּה ה' לֵאמֹר - דַּבֵּר אֶל בְּנֵי יִשְׂרָאֵל, מזכיר תחילה את המצוה ואחר כך - דַּבֵּר אֶל בְּנֵי יִשְׂרָאֵל, כלומר, דבר ותקרא לפני ישראל את החקה הזאת. ואף על פי שנהגו בכל ארבע הפרשיות שאין קורין למפטיר קטן, אלא מי שנמלאו לו י"ג שנים תמימות, מחמירין יותר בפרשת פרה מפני הטעם שאמרנו, שאין הקטן שפטור מן המצוות מדברי תורה, יכול להוציא אחרים ידי חובתם:

ענין קריאה זו קודם ניסן, כדי להזכיר ולהודיע לכל מי שנטמא במת להטהר מטומאתו, כדי שיוכל להקריב קרבן פסח במועדו. והקדימו לזרז על כך קודם ניסן, לפי שהרחוקים מירושלים כבר התחילו לצאת מעריהם בראש חדש ניסן לעלות לירושלים. ובעוד שכל איש בעירו ובתוך קהלו, מזכירין לו שאם נטמא במת שיטהר תחילה באפר הפרה ואז יוכל להקריב את קרבנו בפסח ראשון ולא ידחה לפסח שני. וכל הנטמא במת אינו יכול להקריב קרבן אלא אם הזו עליו ממי החטאת שנעשו עם אפר הפרה, ביום השלישי לטומאתו וביום השביעי, ובשמיני הוא טהור להכנס למקדש ולאכול בקדשים:

ואף על פי שבעוונותינו חרב בית המקדש ואין לנו קרבן ולא טהרה לאכול מבשר הקדשים, אנו מחזיקים בתורת הטהרה ולומדים מצוותיה ודיניה ועוסקים בהם בזמנם, ונחשב לנו כאילו הטהרנו מטומאותנו והכשרנו עצמנו להקריב קרבנותינו במועדם:

אמרינן בירושלמי: בדין הוא שתקדים פרשת החֹדש לפרשת פרה אדומה, שבאחד בניסן הוקם המשכן ובשני לו נשרפה הפרה, ולמה אמרו להקדים פרה אדומה? לפי שהיא טהרתם של ישראל, כדי שלא יהיו נדחים לפסח שני.וכתוב בספרים, שימים אלה שקודם הפסח מסוגלים לזכות בהם לרוח טהרה, כשם שישראל עוסקים עתה בפרשת פרה והיו עוסקים בטהרתם קודם הקרבת הפסח בזמן שבית המקדש היה קיָּם [מתוך ספר התודעה] .